Mire jó a sportpszichológus? | Pszichológus kereső
Címlap » Blog » Mire jó a sportpszichológus?
Szerző: Váczi Vivien pszichológus - 2018. szeptember 26. 17.26
„Edzésen sokkal jobb vagyok, nem hibázok annyit…”, „mindig tőle kapok ki…”, „olyan volt, mintha nem is én lettem volna a pályán…”, „egyszerűen nem tudtam felpörögni…”, „megint ugyanott estem ki…”, „a sérülésem óta tartok ettől a helyzettől…, „borzasztóan elizgultam…”. Mindezek kiváló példák olyan nehézségekre, amelyekkel a legtöbb személy szembesül sportolói pályafutása során. Az a sportoló, akiben tudatosulnak a nehézségei, már meg is tette az első lépést a megoldás felé vezető úton. Az ilyen típusú problémák hatékonyan fejleszthetőek és kezelhetőek egy sportpszichológus támogatásával, aki a segítő beszélgetés mellett többek között relaxációs és imaginatív technikákkal, kognitív módszerekkel, a mentális tréning tanításával és különböző fókusztechnikákkal szeretné felvértezni a sportolót.
A sportpszichológus célja, hogy a kliens már meglévő erőforrásaira építkezve, azokat elmélyítve képessé váljon a lehető legmagasabb szintű teljesítményt kihozni magából bármilyen jellegű téthelyzetben. A mentális felkészítés hatására a sportoló magasabb szintű kompetenciaérzést élhet át, önbizalma és önértékelése növekedhet, ezáltal versenyzői hatékonysága és eredményessége is magasabb szintet érhet el. A pszichológus segít a sportoló koncentrációjának fejlesztésében, a versenyhelyzetben való tudatos jelenlét megerősítésében. A stressz és szorongás kezelése az egyik legfontosabb készség, amelyet egy sportoló megtanulhat, s eredménye szinte azonnal érződik a teljesítményen.
Sportpszichológiai felkészítés történhet egyéni és csapatsportok esetében is, természetesen különböző szempontok figyelembe vételével. A mentális felkészítés minden esetben egy állapotfelméréssel kezdődik, amely felméri a sportolók alapvető pszichés készségeit és állapotát, az eredmények függvényében pedig a szakember felállít egy fejlesztési tervet. A mentális technikák elsajátítása már gyermekkorban és serdülőkorban is megalapozhatja egy sportoló sikeres pályafutását. A csapatok felkészítése során fokozott hangsúly van a csapat összetartó erejének növelésén, a csapatépítés fontosságán, mely megalapozza a sportolók egymás iránti bizalmát, biztonságérzetét. Ideális esetben a sportpszichológus közös rendszerben és keretben tud dolgozni a sportolóval, az edzővel, gyermek sportolók esetén pedig a szülőkkel is.
Amennyiben szeretné kihozni magából a legtöbbet, hatékonyabban fejlődni, téthelyzetben eredményesebbé válni, keresse bizalommal sport szakpszichológus szakember segítségét!
A blogbejegyzést Váczi Vivien pszichológus küldte be, kattints ide, hogy megtekintsd a szakember adatlapját!